# KITA SOCIALINĖ PARAMA

Kita socialinė parama skiriama siekiant padėti bendrai gyvenantiems asmenims arba vienam gyvenančiam asmeniui, kai jie yra išnaudoję visas kitų pajamų gavimo galimybes. Kita socialinė parama neužtikrina ilgalaikio ekonominio ir socialinio saugumo, o tik padeda bendrai gyvenantiems asmenims ar vienam gyvenančiam asmeniui esant sunkioms materialinėms sąlygoms. Kita socialinė parama skiriama, atsižvelgiant į Visagino savivaldybės finansines galimybes.

Kitos socialinės paramos rūšys:

1. Vienkartinė pašalpa;
2. Tikslinė pašalpa;
3. Periodinė pašalpa;
4. Sąlyginė pašalpa.

# Vienkartinė pašalpa, nevertinant pajamų, gali būti skiriama šiais atvejais:

* 1. Asmeniui sukakus 100 metų – 10 bazinių socialinių išmokų (toliau – BSI) dydžių pašalpa (420 Eur).
	2. Šeimoje gimus dešimtam vaikui – 25 BSI (1 050 Eur).

 3. Asmenims, dalyvavusiems Antrajame pasauliniame kare, vieną kartą per kalendorinius metus:

 3.1. Antrojo pasaulinio karo dalyviams – 1 BSI (42 Eur);

 3.2. Antrojo pasaulinio karo dalyvių našlėms ir asmenims, dirbusiems Antrojo pasaulinio karo užnugaryje – 0,5 BSI (21 Eur).

 4. Lietuvos Respublikos nepriklausomybės gynėjams, nukentėjusiems nuo 1991 m. sausio 11–13 d. ir po to vykdytos SSRS agresijos, vieną kartą per kalendorinius metus – 1 BSI (42 Eur).

 5. Pasipriešinimo 1940–1990 metų okupacijoms dalyviams – kariams savanoriams ir laisvės kovų dalyviams vieną kartą per kalendorinius metus – 1 BSI (42 Eur).

 6. Nuo 1939–1990 metų okupacijų nukentėjusiems asmenims vieną kartą per kalendorinius metus:

 6.1 politiniams kaliniams ir jiems prilygintiems asmenims ir tremtiniams ir jiems prilygintiems asmenims – 1 BSI (42 Eur);

 6.2.perkeltiems asmenims ir kitiems represuotiems – 0,5 BSI (21 Eur).

 7. Asmeniui, paleistam iš pataisos įstaigos (kai asmuo dėl vienkartinės pašalpos kreipėsi ne vėliau kaip per 2 mėnesius nuo paleidimo iš pataisos įstaigos dienos):

 7.1. kai skirtos bausmės laikotarpis buvo 1 metai ar ilgesnis nei 1 metai – 3,5 BSI (147 Eur);

 7.2 kai skirtos bausmės laikotarpis buvo trumpesnis nei 1 metai – 3,2 BSI (134,40 Eur).

 8. Ukrainos gyventojui, esančiam Lietuvoje dėl Rusijos Federacijos karinių veiksmų Ukrainoje, faktiškai gyvenančiam Visagino savivaldybės teritorijoje, – 3 BSI (126,00 Eur).

 Vienkartinė pašalpa, nurodyta 7 punkte, išmokama per 24 val. nuo kreipimosi. Jeigu vienkartinės pašalpos mokėjimo diena sutampa su ne darbo diena (šeštadieniu, sekmadieniu ar švenčių diena), vienkartinė pašalpa mokama pirmąją darbo dieną, einančią po ne darbo dienos (šeštadienio, sekmadienio ar švenčių dienos).

Vienkartinė pašalpa, nurodyta 8 punkte, mokama kiekvienam bendrai gyvenančiam asmeniui arba vienam gyvenančiam asmeniui.

# Tikslinė pašalpa gali būti skiriamas:

 1. 3 BSI (126 Eur), bet ne daugiau nei faktinės išlaidos, kai vidutinės pajamos per mėnesį vienam iš bendrai gyvenančių asmenų neviršija 3,5 valstybės remiamų pajamų (toliau – VRP) dydžių (451,50 Eur), vieno gyvenančio asmens – 4 VRP (516 Eur), pateikus aplinkybes ir / ar išlaidas pagrindžiančius dokumentus, šiais atvejais:

* + - 1. apmokėti būtinas mokamas gydymo išlaidas;
			2. apmokėti administracinės paslaugos už asmens tapatybės ar kito būtino dokumento mokestį;
			3. būtinos kelionės išlaidoms į sveikatos priežiūros įstaigą, socializacijos centrą, reabilitacijos įstaigą ar pan. padengti. Vykstant nuosavu ar nuomojamu automobiliu kompensuojamos faktinės kuro išlaidos, skaičiuojant ne didesnes nei 10 litrų 100 kilometrų kuro sąnaudų normas;
			4. kompensuoti akinių ar kitų nekompensuojamų techninės pagalbos priemonių išlaidoms;
			5. apmokėti už suteiktas mokamas socialines paslaugas;
			6. apmokėti už vasaros poilsio stovyklas mokyklinio amžiaus vaikams;
			7. apmokėti įsiskolinimus už švietimo įstaigų, vykdančių ikimokyklinio ir priešmokyklinio ugdymo programas, suteiktas paslaugas;
			8. įsiskolinimui už būsto komunalines paslaugas, elektros energiją ar būsto nuomą padengti ar apmokėti kitas būtiniausias paslaugas;
			9. apmokėti kontraceptinių priemonių įsigijimą šeimai, patiriančiai socialinę riziką;
			10. kitais atvejais, esant socialinio darbuotojo siūlymui.
		1. 20 BSI (840 Eur), bet ne daugiau nei faktinės išlaidos, kai vidutinės pajamos per mėnesį vienam iš bendrai gyvenančių asmenų neviršija 3,5 VRP (451,50 Eur), vieno gyvenančio asmens – 4 VRP (516 Eur), pateikus aplinkybes ir/ar išlaidas pagrindžiančius dokumentus šiais atvejais:
			1. įvykus nelaimei, padariusiai žalą bendrai gyvenančių asmenų ar vieno gyvenančio asmens, trečiojo asmens neapdraustam ar apdraustam, jei pagal draudimo sutartį tai nėra draudžiamasis įvykis, turtui, sveikatai;
			2. nukentėjus nuo gaisro ar stichinės nelaimės, padariusios žalą neapdraustam ar apdraustam, jei pagal draudimo sutartį tai nėra draudžiamasis įvykis, turtui, gyvenamajam būstui, kuriame bendrai gyvenantys asmenys ar vienas gyvenantis asmuo deklaruoja gyvenamąją vietą ir jeigu tai yra vienintelis gyvenamasis būstas;
			3. apmokėti teisės aktų nustatyta tvarka atliekamo asmens švarinimo, kenkėjų naikinimo ir (ar) sukauptų šiukšlių iš būsto išvežimo paslaugas, jeigu asmens elgesys pažeidžia viešąją tvarką ir bendruomenės interesus, dėl jo neveikimo kyla grėsmė jo ir aplinkinių saugumui, bet asmuo neadekvačiai vertina situaciją ir negali jos savarankiškai spręsti.
		2. 5 BSI (210 Eur), bet ne daugiau nei faktinės išlaidos, asmeniui gydymosi išlaidoms kompensuoti sunkios ligos, nurodytos Lietuvos Respublikos sveikatos apsaugos ministro įsakymu patvirtintame ypač sunkių ligų ir /ar sunkių ligų sąraše, atveju, kai vidutinės pajamos per mėnesį vienam iš bendrai gyvenančių asmenų neviršija 5 VRP (645 Eur), vieno gyvenančio asmens – 5,5 VRP (709,50 Eur).
		3. 5 BSI (210 Eur), bet ne daugiau nei faktinės išlaidos, laidojimo išlaidoms kompensuoti, kai laidojantis asmuo organizuoja nedirbusio vieno gyvenusio asmens, už kurį nemokamos šalpos išmokos arba išmokos iš Valstybinio socialinio draudimo fondo valdybos, laidojimą.
		4. 80 proc. faktinių išlaidų dydžio, bet ne daugiau nei 2 BSI (84 Eur), būtiniems vaistams, išskyrus kompensuojamuosius vaistus, įsigyti.

# Periodinė pašalpa gali būti skiriamas:

1. Apdrausti asmenį, nedraustą sveikatos draudimu, arba apmokėti sveikatos priežiūros paslaugas pagal Valstybinių ligonių kasų nustatytus įkainius asmeniui, neturinčiam jokių pajamų, kai dėl specifinių aplinkybių kyla grėsmė asmens sveikatos būklei ir reikalingas gydymas. Periodinė pašalpa skiriama laikotarpiui, kurį asmuo bus gydomas, tačiau ne ilgiau kaip 3 mėnesiams, arba asmuo apdraudžiamas sveikatos draudimu ne ilgiau kaip 3 mėnesiams.
2. Kelionės išlaidoms, susijusioms su intensyviu gydymu atliekant chemoterapijos procedūras **ar kitomis būtinomis procedūromis po chemoterapijos**, apmokėti, kai vidutinės pajamos per mėnesį vienam iš bendrai gyvenančių asmenų neviršija 5,5 VRP (709,50 Eur), vieno gyvenančio asmens – 6 VRP (774 Eur). Vykstant nuosavu ar nuomojamu automobiliu kompensuojamos faktinės kuro išlaidos, skaičiuojant ne didesnes nei 10 litrų 100 kilometrų kuro sąnaudų normas. Periodinė pašalpa skiriama laikotarpiui, kurį asmuo bus gydomas, tačiau ne ilgiau kaip 3 mėnesiams per vienus kalendorinius metus.

# Sąlyginė pašalpa gali būti skiriamas:

1. 10 BSI (420 Eur), bet ne daugiau nei faktinės išlaidos, per vienus kalendorinius metus, kai vidutinės pajamos per mėnesį vienam iš bendrai gyvenančių asmenų neviršija 3,5 VRP (451,50 Eur), vieno gyvenančio asmens – 4 VRP (516 Eur), apmokėti priklausomiems nuo psichoaktyviųjų medžiagų asmenims psichologinę socialinę reabilitaciją ar gydymą.
2. 8 BSI (336 Eur), bet ne daugiau nei faktinės išlaidos, per vienus kalendorinius metus, kai vidutinės pajamos per mėnesį vienam iš bendrai gyvenančių asmenų neviršija 3,5 VRP (451,50 Eur), vieno gyvenančio asmens – 4 VRP (516 Eur), apmokėti kelionės išlaidas asmenims, dalyvaujantiems socialinės integracijos programose ir priemonėse arba vykstantiems už Savivaldybės teritorijos ribų dėl būtinų paslaugų, jei tos paslaugos Savivaldybės teritorijoje neteikiamos ar jų trūksta. Vykstant nuosavu ar nuomojamu automobiliu kompensuojamos faktinės kuro išlaidos, skaičiuojant ne didesnes nei 10 litrų 100 kilometrų kuro sąnaudų normas.
3. 6 BSI (252 Eur) per trejus kalendorinius metus bendrai gyvenantiems asmenims kai vaikas, kuriam buvo paskirta vaiko minimalios priežiūros priemonė – tęsti mokymąsi, šią priemonę įvykdė. Minimalios priežiūros priemonės įvykdymas vertinamas pagal minimalios priežiūros priemonės vykdytojo ataskaitą.

# Kas, kur ir kada gali kreiptis dėl kitos socialinės paramos?

Dėl kitos socialinės paramos asmenys, nurodyti Lietuvos Respublikos piniginės socialinės paramos nepasiturintiems gyventojams įstatymo 1 straipsnio 2 dalyje ir deklaravę gyvenamąją vietą, įtraukti į gyvenamosios vietos neturinčių asmenų apskaitą, asmenys, nedeklaravę gyvenamosios vietos ir neįtraukti į gyvenamosios vietos neturinčių asmenų apskaitą, bet faktiškai gyvenantys ar nuomojantys būstą Visagino savivaldybėje turi kreiptis į Visagino savivaldybės administracijos Socialinės paramos skyrių, pateikdami prašymą ir kitus būtinus dokumentus (priklausomai nuo aplinkybių):

1. asmens tapatybę patvirtinantį dokumentą;
2. asmens (šeimos narių) pažymas apie gaunamas pajamas, išskyrus tas pajamas, kurias savivaldybės administracija gauna iš valstybės ir žinybinių registrų bei valstybės informacinių sistemų;
3. pažymą iš priešgaisrinės apsaugos tarnybos;
4. pažymą iš asmens sveikatos priežiūros įstaigos apie sveikatos būklę, paskirtas chemoterapijos procedūras ar atliktą operaciją, receptus, čekius, sąskaitas ir pan.;
5. pažymą iš policijos (apie vagystės atvejį);
6. pažymos iš įkalinimo įstaigos apie bausmės atlikimą kopiją;

 8. Migracijos departamento prie Lietuvos Respublikos vidaus reikalų ministerijos išduotą dokumentą (duomenis) apie priimtą prašymą teisinės padėties klausimui Lietuvos Respublikoje spręsti arba išduoto leidimo laikinai gyventi Lietuvos Respublikoje kopiją;

 9. kitus dokumentus, įrodančius teisę į kitą socialinę paramą ar reikalingus kitai socialinei paramai skirti.

*Išsamesnę informaciją apie kitą socialinę paramą teikia Visagino savivaldybės administracijos Socialinės paramos skyrius (Parko g. 14, 232-231 kab.), tel.* *(8 386) 60 016, (8 386) 36 041.*

*Daugiau informacijos apie kitą socialinę paramą rasite* ***Piniginės socialinės paramos nepasiturintiems Visagino savivaldybės gyventojams teikimo tvarkos apraše,*** *patvirtintame Visagino savivaldybės tarybos2015 m. sausio 29 d. sprendimu Nr. TS-1 „Dėl Piniginės socialinės paramos nepasiturintiems Visagino savivaldybės gyventojams teikimo tvarkos aprašo patvirtinimo“ (kartu su visais pakeitimais).*